Λόρο Μπορίτσι

Ο **Λορέντσο «Λόρο» Μπορίτσι** (αλβανικά: *Loro Boriçi*, 4 Αυγούστου 1922 - 25 Απριλίου 1984) ήταν σημαντικός Αλβανός διεθνής ποδοσφαιριστής και μετέπειτα προπονητής. Κατά τη διάρκεια της αθλητικής του καριέρας αγωνίστηκε στη θέση του κεντρικού επιθετικού. Ως τεχνικός, έμεινε γνωστός για τις θητείες του στην Παρτιζάνι Τιράνων και την Εθνική Αλβανίας.

## Ποδοσφαρική καριέρα
Ο Λορέντσο Μπορίτσι γεννήθηκε το 1922 στη Σκόδρα της Αλβανίας και ήταν γόνος πολύτεκνης καθολικής οικογένειας με ισχυρή παρουσία στον αλβανικό Βορρά. Σε ηλικία 15 ετών και παρά τις αντιρρήσεις της οικογένειάς του, ξεκίνησε την ποδοσφαιρική του καριέρα από τη Βλάζνια.

Ολοκληρώνοντας τη φοίτησή του στο καθολικό Κολλέγιο των Σαβεριανών Αδελφών της γενέτειράς του, μετέβη το 1941 για περαιτέρω σπουδές στην Ιταλία. Ερχόμενος στη Ρώμη, παράλληλα με την εγγραφή του στη νομική της Σαπιέντσα, δοκιμάστηκε και αποκτήθηκε από τη Λάτσιο. Με αυτόν τον τρόπο, ο Μπορίτσι έγινε ένας από τους Αλβανούς ποδοσφαιριστές εκείνης της εποχής, όπως π.χ. οι ήδη φτασμένοι Ρίζα Λούστα και Ναΐμ Κριεζίου, οι οποίοι λόγω της ιταλικής Κατοχής, αγωνίστηκαν στο Καμπιονάτο ως γηγενείς.

Ξεκινώντας από τη β΄ ομάδα, προωθήθηκε σύντομα στο ανδρικό τμήμα της Λάτσιο, αγωνιζόμενος στο Καμπιονάτο των σεζόν 1941/42 και 1942/43. Κατά τη διάρκεια της παρουσίας του στους *λατσιάλι*, μέτρησε τρία γκολ σε 18 αναμετρήσεις πρωταθλήματος.
αριστερά|μικρογραφία|235x235εσ|Με την Εθνική Αλβανίας.
Επιστρέφοντας στην Αλβανία μετά την απελευθέρωση της χώρας και το τέλος του Β΄ Παγκοσμίου Πολέμου, επανεντάχθηκε στη Βλάζνια, με την οποία πανηγύρισε την κατάκτηση δύο συνεχόμενων πρωταθλημάτων, το 1945 και το 1946. Αργότερα, το 1949, κατά τη διάρκεια της στρατιωτικής θητείας του, μεταπήδησε στην Παρτιζάνι Τιράνων. Με την Παρτιζάνι κατέκτησε άλλα δύο πρωταθλήματα (1949 και 1954), καθώς και ισάριθμα κύπελλα. Ολοκλήρωσε την ποδοσφαιρική του σταδιοδρομία του 1957 στη Σπαρτάκ Τιράνων.

Με τη φανέλα της Εθνικής Αλβανίας, κατέγραψε 22 ή 23 επίσημες συμμετοχές, σημειώνοντας 6 τέρματα. Ήταν μάλιστα ο αρχηγός της ομάδας που κατέκτησε το 1946 στα Τίρανα το Βαλκανικό Κύπελλο, σκοράροντας δύο φορές στη διάρκεια της διοργάνωσης.

Σχετικά με τον τρόπο παιχνιδιού του, αναφέρεται ως ένας υψηλόσωμος επιθετικός, με έφεση στο σκοράρισμα και άνεση με αμφότερα τα πόδια.

## Προπονητική
Παρά την απόσυρσή του από την ενεργό δράση, ο Μπορίτσι παρέμεινε στον χώρο του ποδοσφαίρου ως προπονητής. Διετέλεσε, μεταξύ άλλων, προπονητής της Παρτιζάνι (την οποία οδήγησε στην κατάκτηση τριών πρωταθλημάτων, τεσσάρων κυπέλλων, καθώς και του Βαλκανικού Κυπέλλου Συλλόγων του 1970) και της Εθνικής Αλβανίας, την οποία ανέλαβε σε τέσσερις διαφορετικές χρονικές περιόδους. Παράλληλα, διετέλεσε από το 1972 μέχρι το 1975 τεχνικός διευθυντής της Κινεζικής Ομοσπονδίας Ποδοσφαίρου.

## Προσωπική ζωή
Ο Μπορίτσι αναφέρεται ως πιστός καθολικός. Έμεινε ανύπαντρος, πιθανότατα λόγω τοπικής παράδοσης που επέβαλε να παντρεύονται πρώτα οι πρεσβύτερες κόρες μιας οικογένειας. Απεβίωσε τον Απρίλιο του 1984 μετά από ξαφνική και σύντομη ασθένεια, στην Ιταλία, όπου είχε μεταβεί για θεραπεία. Προς τιμήν του, το γήπεδο της Σκόδρας φέρει το όνομά του.

## Παραπομπές


Κατηγορία:Αλβανοί ποδοσφαιριστές
Κατηγορία:Ποδοσφαιριστές Εθνικής Αλβανίας
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Σέριε Α
Κατηγορία:Ποδοσφαιριστές Λάτσιο
Κατηγορία:Αλβανοί προπονητές ποδοσφαίρου
Κατηγορία:Ποδοσφαιριστές ΚΦ Βλαζνία Σκόδρας
Κατηγορία:Ποδοσφαιριστές Παρτιζάνι Τιράνων
Κατηγορία:Προπονητές ποδοσφαίρου Εθνικής Αλβανίας
Κατηγορία:Προπονητές ποδοσφαίρου Παρτιζάνι Τιράνων